b'\n_START_ARTICLE_\nBrungult neslefly\n_START_SECTION_\nUtseende\n_START_PARAGRAPH_\nEt middelsstort (vingespenn 32 \xe2\x80\x93 36 mm), gulaktig gr\xc3\xa5brunt nattfly. Den ligner p\xc3\xa5 slektningen vanlig neslefly (Abrostola tripartita), men skiller seg ved at vingene har en gulaktig fargetone, ved at mellomlinjene er tynne og den ytre b\xc3\xb8yer seg utover n\xc3\xa6r framkanten, og at den mangler en m\xc3\xb8rk flekk i forvingespissen. Forkroppen (thorax) er gulgr\xc3\xa5 med et par h\xc3\xb8yt oppreiste skjelldusker foran. Forvingen er gulaktiog gr\xc3\xa5brun med et lyst felt ved roten. Midtfeltet er uvanlig bredt og omtrent samme farge som resten av vingen. Det er avgrenset av m\xc3\xb8rke mellomlinjer som er smale og gjerne forsvinner n\xc3\xa6r framkanten. Den ytre mellomlinjen er b\xc3\xb8yd utover mot vingespissen. Nyre- og ringmerkene er av normal st\xc3\xb8rrelse, lyse uten m\xc3\xb8rk kant. I vingen er det en lyst r\xc3\xb8dgr\xc3\xa5 flekk, gjennomsk\xc3\xa5ret av den lyse b\xc3\xb8lgelinjen. _NEWLINE_ _NEWLINE_Larven er naken, gr\xc3\xb8nn med lyse tegninger. Det bakerste kroppsleddet har en pyramideformet kn\xc3\xb8l p\xc3\xa5 ryggen.\n_START_SECTION_\nLevevis\n_START_PARAGRAPH_\nArten finnes p\xc3\xa5 ikke altfor fuktige steder der det vokser brennesle (Urtica dioica), som er larvenes n\xc3\xa6ringsplante. Den overvintrer som puppe. De voksne sommerfuglene flyr fra juni til september.\n_START_SECTION_\nUtbredelse\n_START_PARAGRAPH_\nDen er utbredt i Nord-Afrika, i Europa bortsett fra lengst i nord, og i det nordlige Asia \xc3\xb8stover til Kina og Japan. I Nord-Europa ser den ut til \xc3\xa5 ha g\xc3\xa5tt sterkt tilbake og forsvunnet fra noen omr\xc3\xa5der, trolig ogs\xc3\xa5 fra Norge. Fram til rundt 1950 hadde den sannsynligvis sm\xc3\xa5 bestander her og der langs kysten til Rogaland, men etter 1960 kjenner man bare to sikre, norske funn fra S\xc3\xb8rlandet, begge dreier seg sannsynligvis om innfl\xc3\xb8yne eksemplarer.'